ទីក្រុង​បាល់ទីម័រ​វិល​មក​ភាព​ធម្មតា​បន្ទាប់​ពី​បាតុកម្ម​ហិង្សា
បាតុករ​រាប់រយ​នាក់​​បាន​ចេញ​មក​តវ៉ា​បន្ទាប់​ពី​មាន​បុរស​អាមេរិកាំង​ស្បែក​ខ្មៅ​ឈ្មោះ​ Freddie Gray ​បាន​ស្លាប់​កាល​ពីថ្ងៃទី​១៩​ខែ​មេសា​ក្នុង​ពេល​នៅ​ក្រោម​ការ​ឃុំឃាំង​របស់​ប៉ូលិស។
វ៉ាស៊ីនតោន — ទីក្រុងបាល់ទីម័រ (Baltimore) ដែលបានប្រឡាក់ប្រឡូសដោយបាតុកម្មហិង្សាកាលពីដើមសប្តាហ៍នេះបានវិលមកភាពធម្មតាឡើងវិញជាបណ្តើរៗហើយបន្ទាប់ពីមានការដាក់ពង្រាងកងឆ្មាំការពារជាតិ។ បើទោះបីជាបាតុកម្មនៅមិនទាន់បញ្ចប់ប៉ុន្តែបានប្រព្រឹត្តទៅដោយអហិង្សា។ អ្នកស្រី សុខ សុវណ្ណារ័ត្ន ពលរដ្ឋខ្មែរអាមេរិកាំងដែលរស់នៅក្នុងរដ្ឋម៉ារីឡែន(Maryland)បានបញ្ជាក់ប្រាប់វីអូអេខេមភាសាថា៖ «ចាប់តាំងពីថ្ងៃពុធមកដល់ថ្ងៃព្រហស្បតិ៍នេះ ស្ថានភាពនៅទីក្រុងបាល់ទីម័រ មានសភាពធម្មតាវិញហើយ បន្ទាប់ពីការដាក់ពង្រាយឆ្មាំការពារជាតិមក»។ អ្នកស្រីសុវណ្ណារ័ត្នធ្វើការឲ្យអង្គការ Lutheran Immigration Refugee Service ដែលមានការិយាល័យនៅកណ្តាលក្រុងបាល់ទីម័រ រដ្ឋម៉ារីឡែនដែលជាទីកន្លែងដែលបាតុកម្មហិង្សាបានកើតឡើងរវាងពួកយុវជនស្បែកខ្មៅនិងប៉ូលិសកាលពីថ្ងៃអង្គារកន្លងទៅនេះ។ បាតុកររាប់រយនាក់បានចេញមកតវ៉ាបន្ទាប់ពីមានបុរសអាមេរិកាំងស្បែកខ្មៅឈ្មោះ Freddie Gray បានស្លាប់កាលពីថ្ងៃទី១៩ខែមេសាក្នុងពេលនៅក្រោមការឃុំឃាំងរបស់ប៉ូលិស។ បាតុកម្មដែលដំបូងបានធ្វើដោយអហិង្សាបានក្លាយទៅជាអំពើហិង្សាដុតបំផ្លាញអគារ លួចយកទំនិញតាមហាង វាយកម្ទេចរថយន្តនិងវាយមន្ត្រីប៉ូលិសជាដើម។ លោកស្រី សុវណ្ណារ័ត្ន និយាយថា អ្នកស្រី បានឃើញពួកបាតុករដើរកាត់តាមផ្លូវមុខការិយាល័យរបស់អ្នកស្រី បន្ទាប់មក ពួកគេ បានចោលដុំថ្ម ដបទឹក ដាក់ប៉ូលិស៖ «ខ្ញុំ បានឃើញពួកបាតុករចូលលួចហាងថ្នាំហើយពួកបាតុករ បានវាយធ្វើបាបប៉ូលិសបានដុតហាងថ្នាំហើយប៉ូលិសមិនបានតដៃជាមួយបាតុករទេ‍»។ ប៉ូលិសបានចាប់បាតុករជាង១០០នាក់ប៉ុន្តែបានដោះលែងទៅវិញនៅក្រោយពីរយៈពេលកំណត់៤៨ម៉ោងបានផុតដោយមិនមានធ្វើការចោទប្រកាន់បាតុករណាម្នាក់ទេ។ អាជ្ញាធរប៉ូលិសក៏បានស៊ើបអង្កេតផ្ទៃក្នុងទាក់ទងនឹងមរណភាពរបស់ Freddie Gray ហើយបានប្រគល់របាយការណ៍ស៊ើបអង្កេតឱ្យទៅប្រធានរដ្ឋអាជ្ញាក្រុងបាល់ទីម័ររួចហើយ។ នេះបើតាមការបញ្ជាក់របស់ស្នងការប៉ូលិសក្រុងបាល់ទីម័រនៅថ្ងៃព្រហស្បតិ៍នេះ។ អ្នកស្រី សុវណ្ណារ័ត្នបានបន្ថែមទៀតថា ការិយាល័យរបស់អ្នកស្រី បានប្រាប់ឲ្យដឹងថា នៅថ្ងៃសៅរ៍ចុងសប្តាហ៍នេះ នឹងមានបាតុកម្មដោយសន្តិវិធីមួយទៀតរបស់ជនជាតិអាមេរិកាំងស្បែកសនិងស្បែកខ្មៅរួមគ្នា៕